Eesti minister teeb koostööd Putini propagandakanaliga – Propastop
29.07.2019
Eesti meedias leidis alles eelmisel nädalal märkamist tõsiasi, et Eesti siseminister Mart Helme on andnud Kremli propagandakanalile Baltnews juuli alguses eksklusiivintervjuu. See on avaldatud Baltnewsi Youtube’i kanalil 11. juulil ja uuenenud kujundusega lehel 12. juulil.
Intervjuu on saanud elavat tähelepanu Kremli propagandameedias, mis tõstis pealkirjadesse asepeaministriks tituleeritud Helme erinevad mõttekäigud: “Eesti teatas Venemaa ohu puudumisest” Ren.tv, “Eesti siseminister ei näe Venemaa poolt ohtu” Izvestija, “Eesti natsionalistid tahavad koostööd Venemaaga,” Lenta. Samas vaimus on intervjuud kajastanud Parlamentskaja Gazeta, Gazeta.ru, RIA, Sputnik jt.
Miks on intervjuu probleemiks?
Baltnews on täiemõõduline propagandakanal
Nagu kirjutasime hiljutises postituses, on Baltnews portaal, mis teatab avalikult oma kuulumisest Venemaa valitsuse meediahalduskontserni Rossija Segodnja (Rossiya Segodnya või Russia Today) omandusse, täpselt nagu RT ja Sputnikki. Sellest, et Baltnews on Kremli hääletoru, on erinevad Eesti väljaanded kirjutanud juba aastaid ja see ei tohiks teadmata olla ühelegi Eesti ametiisikule.  Märgiks, et tegemist pole süütu veebilehega, sulges Läti eelmisel nädalal juurdepääsu Baltnews.lv lehele. Samm on põhjendatud sellega, et Rossija Segodnja juht Dmitri Kisseljov on kantud EL-i poolt sanktsioneeritud Venemaa isikute nimekirja.
Juhtumeid, kus Kremli propagandameediasse antud intervjuu on toonud kaasa erinevaid probleeme, on olnud varemgi ja paljud neist on pälvinud Eesti ajakirjanduses palju tähelepanu:
– Tänavu on Baltnewsile andnud intervjuud nii Tallinna linnapea Mihhail Kõlvart kui Edgar Savisaar.
– 2015. aastal andis ETV+ toonane peatoimetaja Darja Saar intervjuu Kremli telejaamale Rossija, mis jättis uuest kanalist mulje kui Eesti riigi suuvoodrist.
Kui kellelgi peaks olema veel ebaselge, milliste väljaannete sisuga varustamist tuleb vältida, siis toome siinkohal lingid propagandatelevisioonile ja veebilehtedele. Samuti tasub üle lugeda käitumisjuhis propagandameediaga suhtlemisel.
Pildid: kuvatõmmised loos viidatud videotest ja artiklitest.